CELEX: 32021D0609(01)
Language: el
Date: 2021-06-07 00:00:00
Title: Απόφαση της Επιτροπής της 7ης Ιουνίου 2021 για την κατάργηση της απόφασης 2009/17/ΕΚ 2021/C 219 I/01

9.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 219/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 7ης Ιουνίου 2021
         για την κατάργηση της απόφασης 2009/17/ΕΚ
         (2021/C 219 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Με την απόφαση 2009/17/ΕΚ της Επιτροπής (1) συστάθηκε επιτροπή εμπειρογνωμόνων για την απόσπαση εργαζομένων (στο εξής: επιτροπή) με σκοπό την υποστήριξη και τη συνδρομή των κρατών μελών στην εκπλήρωση των υποχρεώσεών τους σύμφωνα με την οδηγία 96/71/ΕΚ του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Με τον κανονισμό (ΕΕ) 2019/1149 του Ευρωπαϊκού Κοινοβουλίου και του Συμβουλίου (3) ιδρύθηκε το 2019 η Ευρωπαϊκή Αρχή Εργασίας (στο εξής: Αρχή) με σκοπό να βοηθήσει τα κράτη μέλη και την Επιτροπή στην αποτελεσματική εφαρμογή και επιβολή του δικαίου της Ένωσης σχετικά με την κινητικότητα του εργατικού δυναμικού σε ολόκληρη την Ένωση και τα συστήματα κοινωνικής ασφάλισης εντός της Ένωσης, συμπεριλαμβανομένης της απόσπασης εργαζομένων.
                  
               
                     (3)
                  
                  
                     Σύμφωνα με το άρθρο 4 του κανονισμού (ΕΕ) 2019/1149, η Αρχή πρέπει να επικουρεί τα κράτη μέλη και την Επιτροπή, ώστε να ενισχυθεί η πρόσβαση στην πληροφόρηση, να υποστηρίζει τη συμμόρφωση και τη συνεργασία μεταξύ των κρατών μελών για τη συνεκτική, αποδοτική και αποτελεσματική εφαρμογή και επιβολή του δικαίου της Ένωσης στον τομέα της κινητικότητας των εργαζομένων στην Ένωση, να συντονίζει τα συστήματα κοινωνικής ασφάλειας στην Ένωση και να μεσολαβεί και να διευκολύνει την ανεύρεση λύσεων στην περίπτωση διαφορών.
                  
               
                     (4)
                  
                  
                     Τα καθήκοντα της Αρχής σύμφωνα με το άρθρο 4 του κανονισμού (ΕΕ) 2019/1149 καλύπτουν μέρος των καθηκόντων που εκτελούσε προηγουμένως η επιτροπή, συμπεριλαμβανομένης της ανταλλαγής πληροφοριών σχετικά με τη διοικητική συνεργασία και τη συνδρομή σε θέματα εφαρμογής σύμφωνα με το άρθρο 2 της απόφασης 2009/17/ΕΚ της Επιτροπής.
                  
               
                     (5)
                  
                  
                     Συνεπώς, η απόφαση 2009/17/ΕΚ θα πρέπει να καταργηθεί,
                  
               ΑΠΟΦΑΣΙΖΕΙ:
         
            Άρθρο 1
            Η απόφαση 2009/17/ΕΚ καταργείται.
         
         
            Άρθρο 2
            Η παρούσα απόφαση εφαρμόζεται από την 26η Μαΐου 2021.
         
         
            Βρυξέλλες, 7 Ιουνίου 2021.
            
               
                  Για την Επιτροπή
               
               Nicolas SCHMIT
               
                  Μέλος της Επιτροπής
               
            
         
         
            (1)  Απόφαση 2009/17/ΕΚ της Επιτροπής, της 19ης Δεκεμβρίου 2008, σχετικά με την ίδρυση επιτροπής εμπειρογνωμόνων για την απόσπαση εργαζομένων (ΕΕ L 8 της 13.1.2009, σ. 26).
         
            (2)  Οδηγία 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (ΕΕ L 18 της 21.1.1997, σ. 1).
         
            (3)  Κανονισμός (ΕΕ) 2019/1149 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την ίδρυση Ευρωπαϊκής Αρχής Εργασίας, την τροποποίηση των κανονισμών (ΕΚ) αριθ. 883/2004, (ΕΕ) αριθ. 492/2011 και (ΕΕ) 2016/589 και την κατάργηση της απόφασης (ΕΕ) 2016/344 (ΕΕ L 186 της 11.7.2019, σ. 21).